*Likumprojekts*

**Grozījumi Nacionālās drošības likumā**

Izdarīt Nacionālās drošības likumā (Latvijas Republikas Saeimas un Ministru Kabineta Ziņotājs, 2001., 3. nr.; 2002., 1., 12. nr.; 2007., 9., 10., 16. nr.; 2008., 11. nr.; 2009., 2., 15. nr.; Latvijas Vēstnesis, 2010., 76. nr.; 2013., 61. nr.; 2014., 105., 114. nr.; 2016., 48., 249. nr.; 2017., 64., 106., 132. nr.; 2018., 204 nr.) šādus grozījumus:

1. 10. pantā:

papildināt panta pirmo daļu ar 10. punktu šādā redakcijā:

“10) šajā likumā noteiktajos gadījumos pieņem lēmumu par komercsabiedrības atbilstību nacionālajai drošībai nozīmīgas komercsabiedrības statusam;”.

papildināt pantu ar trešo, ceturto un piekto daļu šādā redakcijā:

“(3) Ministru kabinets nacionālās drošības interesēs, ņemot vērā Latvijas Republikas starptautiskās saistības, ir tiesīgs veikt šādas darbības:

1) noteikt pienākumu saņemt atļauju noteiktu preču vai kravu ievešanai vai izvešanai no Latvijas Republikas vai pārvadāšanai caur Latvijas Republikas teritoriju;

2) noteikt gaisa, jūras vai sauszemes transportlīdzekļu iebraukšanas aizliegumu Latvijas Republikā vai pienākumu pamest Latvijas Republikas teritoriju, kā arī noteikt jebkāda veida ierobežojumus preču vai kravu ievešanai vai izvešanai no Latvijas Republikas;

3) noteikt ceļu satiksmes ierobežojumus un iebraukšanas aizliegumus Latvijas Republikas teritorijā;

4) aizliegt vai ierobežot uz laiku autoceļu lietošanu;

5) ierobežot kravu autopārvadājumus vai citas darbības ar kravām;

6) ierobežot personu piekļuvi dzelzceļa infrastruktūrai;

7) ierobežot dzelzceļa kravu pārvadājumus vai citas darbības ar kravām;

8) ierobežot jebkuras darbības ar kravām ostā;

9) noteikt gaisa kuģu lidojumu ierobežojumus Latvijas Republikas gaisa telpā;

10) ierobežot darbības ar gaisa kuģu kravām;

11) ierobežot visa veida bīstamo kravu pārvadājumus un citas darbības ar bīstamajām kravām.”.

 “(4) Ministru kabinetam ir tiesības šā panta trešajā daļā noteiktās darbības īstenot tikai tādā apjomā un laikā, lai tas atbilstu konkrētā gadījuma nacionālās drošības interesēm. Šā panta trešajā daļā minētos ierobežojumus nosaka ar lēmumu, kuru var pārsūdzēt Administratīvā procesa likuma noteiktajā kārtībā. Lēmuma pārsūdzēšana neaptur tā darbību.”

 “(5) Ministru kabinets nosaka šā panta trešajā daļā paredzētā Ministru kabineta lēmuma pieņemšanai nepieciešamās informācijas apjomu, tās iesniegšanas un izvērtēšanas kārtību, lēmuma pieņemšanas un paziņošanas kārtību un paziņojumā par pieņemto lēmumu iekļaujamo informāciju.”.

2. Papildināt 37. pantu ar 7., 8., 9. un 10. punktu šādā redakcijā:

“7) ir Latvijas Republikā esošas meža zemes vismaz 10 000 hektāru platībā īpašniece;

8) ir Latvijas Republikā esošas lauksaimniecības zemes vismaz 4 000 hektāru platībā īpašniece;

9) ir Latvijas Republikā esošas purva zemes vismaz 10 000 hektāru platībā īpašniece;

10) ir Latvijas Republikā esošo ūdeņu vismaz 4 000 hektāru platībā īpašniece.”.

Ministru prezidenta biedrs,

aizsardzības ministrs A. Pabriks

Valsts sekretārs J. Garisons